KIRJALLINEN KYSYMYS E-0654/02

esittäjä(t): Camilo Nogueira Román (Verts/ALE) neuvostolle

(19. maaliskuuta 2002)

Aihe: Katoamassa olevat maailman kielet: Euroopan valtioiden kielet, joilla ei ole virallista asemaa galego Espanjassa

Unesco esitti hiljattain kansainvälisenä äidinkielen päivänä kartaston katoamassa olevista maailman kielistä. Siitä käy ilmi, että puolet maailman kaikista 6000 puhutusta kielestä ovat vaarassa kuolla. Kartastossa mainitaan, että nykyisin 3000 kieltä on vakavassa vaarassa kuolla eri puolilla maailmaa. Tämän johdosta Unescon pääjohtaja Koïchiro Matsura kertoi, että ainoa humaani ratkaisu asiaan olisi tunnustaa kaikkien kielten tasa-arvoisuus. Kartastossa luetellaan eri puolilla maailmaa kriisialueiksi Aasia, Kiina, Tyynenmeren saaret, Australia, Afrikka, Pohjois-Amerikka, Yhdysvallat mukaan lukien, pohjoisnavan seudut sekä Keski- ja Väli-Amerikka. Unescon tutkimuksessa todetaan muiden maanosien kielten katoamisvaaran lisäksi myös useiden Euroopan ja Euroopan unionin kielten dramaattinen tilanne. Siinä mainitaan myös ne uhanalaiset kielet, jotka Euroopan unionissa ovat alistetussa asemassa ja todellisuudessa valtion virallisen kielen hallitsemia siitä huolimatta, että niillä on omalla alueellaan oikeudellinen, maan virallisen kielen kanssa rinnakkainen asema.

Tämä koskee myös Espanjan galegoa, jonka kielikartasto mainitsee katoamisvaarassa olevaksi kieleksi. Vaikka se on Galician alueen oma kieli, jota ymmärtää 97 prosenttia ja puhuu 86 prosenttia väestöstä, valtion virallisen kielen taholta siihen kohdistuu painostusta hallinnossa, yrityksissä, tiedotusvälineissä samoin kuin kirkossa, mikä merkitsee sitä, että todellisuudessa espanja on ainoa laillisesti tunnustettu kieli. Galician hallituksen viranomaiset eivät täytä velvollisuuttaan, sillä he eivät ole sitoutuneet riittävän tehokkaisiin poliittisiin ja koulutuksellisiin toimiin puolustaakseen ja vahvistaakseen

galegon käyttöä. Edellä mainitut tekijät vaikuttavat kielteisesti galegon kaltaisen kielen, jolla on ainutlaatuinen historia ja tunnustettu sivistyskirjallisuus, käytön normalisointiin. Tällaiset oikeudelliset olosuhteet vaikuttavat väistämättä kielteisesti kielen tavalliseen käyttöön ja sosiaaliseen ja perhepiirissä tapahtuvaan sukupolvelta toiselle välittämiseen. Kaikki tämä osoittaa, että galegolla olisi oltava tasa-arvoinen asema muiden kielten kanssa eli tässä tapauksessa espanjan rinnalla, kuten Unescon pääjohtaja muistuttaa puhuessaan humaanista vaatimuksesta. On kuitenkin myös totta, että galegon oikeudellinen asema muuttuu, ja samoin muuttuu Espanjan valtion ja Galician viranomaisten poliittinen ja hallinnollinen asenne.

On paradoksaalista ja sietämätöntä, että tietyt Espanjan valtion poliittiset olosuhteet saattavat vaaraan eurooppalaisen kielen Galiciassa, jossa ei ainoastaan syntynyt Galician väestön puhuma kieli vaan universaali kieli, joka on osa galicialais-portugalilaista lingvististä järjestelmää ja jota puhuvat sadat miljoonat asukkaat neljällä mantereella, erityisesti Brasiliassa.

Mitä toimia neuvosto ja puheenjohtajavaltio Espanja aikovat tehdä yhteistyössä Unescon kanssa suojellakseen maailmanlaajuista, katoamisvaarassa olevaa kielellistä rikkautta? Mihin poliittisiin ja lainsäädännöllisiin toimiin neuvosto aikoo ryhtyä galegon kaltaisten eurooppalaisten kielten oikeudellisen aseman, sosiaalisten ja kulttuurillisten olosuhteiden kehityksen ja tavallisen käytön takaamiseksi siten, että ne olisivat tasa-arvoisia valtioiden virallisten kielten kanssa? Ellei saavuteta tällaista tasa-arvoista oikeudellista ja poliittista asemaa, onko lopputuloksena se, että kansakuntien ja alueiden, joilla on oma kieli, ainoa vaihtoehto kielensä säilyttämiseksi ja puolustamiseksi on järjestäytyä valtioiksi?

Vastaus

(26. kesäkuuta 2002)

Neuvosto pyytää arvoisaa parlamentin jäsentä tutustumaan vastaukseen, jonka se antoi Josu Ortuondo Larrean Euroopan parlamentin maaliskuun 2002 täysistunnon kyselytunnilla esittämään kysymykseen n:o H-0076/02, sekä omaan samasta aiheesta esittämäänsä kysymykseen E-0063/02 saamaansa parlamentin vastaukseen.